14. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 568 της 21 Αυγ./1 Σεπτ. 1975 (ΦΕΚ A΄ 183) Περί ιδρύσεως Μονίμου Τοπικού Ιστορικού Αρχείου Λίμνης Ευβοίας. Ίδρυσις Ιστορικού Αρχείου Λίμνης Ευβοίας Άρθρ.1.-1.Ιδρύεται εις Λίμνην Ευβοίας «Μόνιμον Τοπικόν Ιστορικόν Αρχείον Λίμνης Ευβοίας», υπαγόμενον εις το Υπουργείον Πολιτισμού και Επιστημών και εξαρτώμενον εκ των Γενικών Αρχείων του Κράτους, ως αποκεντρωμένη υπηρεσία τούτων. 2.H συντήρησις, η λειτουργία και η στέγασις του ιδρυομένου Ιστορικού Αρχείου, βαρύνει κατά τας διατάξεις του άρθρ. 26 του Α.Ν. 2027/1939 τον Δήμον Λίμνης Ευβοίας. Προσωπικόν – Διοίκησις – Εποπτεία Άρθρ.2.-1.Η διοίκησις, εποπτεία και η εν γένει λειτουργία του ιδρυομένου «Μονίμου Τοπικού Ιστορικού Αρχείου Λίμνης Ευβοίας» ασκείται υπό Εποπτικής Επιτροπής, διοριζομένης, συμφώνως προς τας διατάξεις του άρθρ. 29 του Α.Ν. 2027/ 1939. 2.Προσωπικόν του Ιστορικού Αρχείου διορίζεται συμφώνως προς τας διατάξεις του άρθρ. 30 του Α.Ν. 2027/1939. Αρχειακόν υλικόν – Επιτροπαί Άρθρ.3.-1.Εις το Ιστορικόν Αρχείον Λίμνης Ευβοίας θέλουν μεταβιβασθή άπαντα τα εν τη Λίμνη Ευβοίας ή αλλαχού, φυλασσόμενα Ιστορικά έγγραφα και διάφορα κειμήλια, υπό Δημοσίων, Εκκλησιαστικών ή Δημοτικών και Κοινοτικών Αρχών ή υπό ιδιωτών παραχωρούμενα τοιαύτα, χαρακτηριζόμενα ως δημόσια αρχεία και κατά την έννοιαν των διατάξεων του άρθρ. 2 του Α.Ν. 2027/1939 και σχέσιν έχοντα κυρίως με την Ιστορίαν της Λίμνης Ευβοίας και την δράσιν των κατοίκων της. 2.Η επιλογή των Ιστορικών τούτων εγγράφων και κειμηλίων θέλει πραγματοποιηθή υπό τριμελούς Επιτροπή, συγκροτουμένης δι’ αποφάσεως του Υπουργού Πολιτισμού και Επιστημών και αποτελουμένης υπό του Διευθυντού των Γενικών Αρχείων του Κράτους ή αντιπροσώπου αυτού, ενός Δημοτικού Υπαλλήλου και ενός λογίου ή φιλολόγου καθηγητού ή ετέρου εκπαιδευτικού ή και ιδιώτου ιστορικού, των δύο τελευταίων προτεινομένων υπό του οικείου Νομάρχου. 